କିଏ ସେ ଟପ୍ ନକ୍ସଲ କମାଣ୍ଡର ହିଡମା ? ଯିଏ ବିଜାପୁରରେ ଘଟାଇଥିଲା ଲାଲ ତାଣ୍ଡବ, ରଚିଥିଲା ସାଂଘାତିକ ଷଡଯନ୍ତ୍ର - Prameya News7\nକିଏ ସେ ଟପ୍ ନକ୍ସଲ କମାଣ୍ଡର ହିଡମା ? ଯିଏ ବିଜାପୁରରେ ଘଟାଇଥିଲା ଲାଲ ତାଣ୍ଡବ, ରଚିଥିଲା ସାଂଘାତିକ ଷଡଯନ୍ତ୍ର\n4/04/2021 at 6:55 PM\nବିଜାପୁର ୦୪/୦୪ : ଛତିଶଗଡର ବିଜାପୁରରେ ହୋଇଥିବା ନକ୍ସଲୀ ଆକ୍ରମଣରେ ବର୍ତ୍ତମାନ ସୁଦ୍ଧା ୨୨ ଯବାନଙ୍କ ମୃତ୍ୟୁ ହୋଇସାରିଲାଣି । ଜଣେ ଯବାନ ବର୍ତ୍ତମାନ ମଧ୍ୟ ନିଖୋଜ ଅଛନ୍ତି । ଏହି ତମାମ୍ ଘଟଣା ପଛରେ ମାଷ୍ଟରମାଇଣ୍ଡ କୁହାଯାଉଥିବା ଟପ୍ ନକ୍ସଲ କମାଣ୍ଡର ହିଡମାର ନାଁ ସାମ୍ନାକୁ ଆସିଛି । ତେବେ କିଏ ସେ ହିଡମା ?\nସୂଚନା ଅନୁସାରେ ହିଡମା ହେଉଛି ସୁକମା ଜିଲ୍ଲା ପୂବାର୍ତ୍ତି ଗାଁ ବାସିନ୍ଦା । ବୟସ ପ୍ରାୟ ୪୦ ବର୍ଷ । ୯୦ ଦଶକରେ ସେ ନକ୍ସଲୀ ହିଂସା ରାସ୍ତାକୁ ବାଛିନେଇଥିଲା । ଅନେକ ନୀରିହ ଲୋକଙ୍କୁ ହତ୍ୟା ଘଟଣାରେ ହିଡମାର ସଂପୃକ୍ତି ସାମ୍ନାକୁ ଆସିଛି । ସେ ମାଓବାଦୀମାନଙ୍କ ପିପୁଲ୍ସ ଲିବରେସନ୍ ଗରିଲ୍ଲା ଆର୍ମୀ ବାଟାଲିୟନ-୧ ର ମୁଖ୍ୟ ଭାବେ କାର୍ଯ୍ୟ କରୁଛି । ଏହା ସହିତ ସେ ସିପିଆଇ (ମାଓବାଦୀ)ର ୨୧ ଜଣିଆ ସେଣ୍ଟ୍ରାଲ କମିଟିର ସଦସ୍ୟ ମଧ୍ୟ ଅଛି ।\nଛତିଶଗଡ ଏବଂ ମହାରାଷ୍ଟ୍ର ପୋଲିସକୁ ଚକମା ଦେଇ ଦଣ୍ଡକାରଣ୍ୟରେ ଗତ ୧୧ବର୍ଷ ଭିତରେ ରଚି ଚାଲିଛି ଅନେକ ନରସଂହାର । ପୋଲିସ ପାଇଁ ସବୁଠୁ ବଡ ଚାଲେଞ୍ଜ ପାଲଟିଛି ସେ । ରଣନୀତି କରି ହମଲାର ଷଡ଼ଯନ୍ତ୍ର ରଚୁଥିବା ହିଡମା ଛତିଶଗଡ଼ର ସୁକମାରୁ ମହାରାଷ୍ଟ୍ରର ଗଡଚିରୋଲିଏପରିକି ଓଡ଼ିଶାର ମାଲକାନଗିରି ଯାଏଁ ତାର ଦବଦବା ରଖିଛି । ଛତିଶଗଡ ସିପିଆଇ ମାଓ ସଂଗଠନର ଦାୟିତ୍ବ ରହିଛି ହିଡମା କାନ୍ଧରେ । ଗତବର୍ଷ ଦଣ୍ଡକାରଣ୍ୟ ସ୍ପେସାଲ ଜୋନାଲ କମିଟି ମୁଖ୍ୟ ରାମାନ୍ନାର ମୃତ୍ୟୁ ପରେ ହିଡମା ସଂଗଠନ ସମ୍ଭାଳୁଛି । ଅଧିକ ଆତଙ୍କରାଜ ସୃଷ୍ଟି କରି ନକ୍ସଲ ସଂଗଠନକୁ ସକ୍ରିୟ ରଖିବାର ବ୍ଲୁପ୍ରିଣ୍ଟ ପ୍ରସ୍ତୁତ କରି ରଖିଛି ହିଡମା ।\nହିଡମା ସର୍ବଦା ସୁରକ୍ଷା ବଳୟ ମଧ୍ୟରେ ରୁହେ । ତାକୁ ଧରିବା ପାଇଁ ୪୦ ଲକ୍ଷ ଟଙ୍କାର ପୁରସ୍କାର ରାଶି ମଧ୍ୟ ଘୋଷଣା କରାଯାଇଛି । ହିଡମାର ଟିମରେ ପ୍ରାୟ ୧୮୦ ରୁ ୨୫୦ ଜଣ ନକ୍ସଲ ଅଛନ୍ତି । ବିଧାୟକ ଭୀମା ମାଣ୍ଡଓ୍ବୀ ହତ୍ୟାକାଣ୍ଡ ମାମଲାରେ ତା ବିରୁଦ୍ଧରେ ଏନ୍ଆଇଏ ଚାର୍ଚ୍ଚ ମଧ୍ୟ ଦାଖଲ କରିଛି ।\nଗତ ବର୍ଷ ସୁକମା ଅଞ୍ଚଳରେ ନକ୍ସଲମାନେ ୧୭ ଜଣ ନିରୀହ ଲୋକଙ୍କର ଜୀବନ ନେଇଥିଲେ । ୨୦୧୯ ଏପ୍ରିଲ ମାସରେ ବିଜେପି ବିଧାୟକ ଭୀମା ମାଣ୍ଡଓ୍ବୀ, ତାଙ୍କ ଡ୍ରାଇଭର ଏବଂ ୩ ଜଣ ସୁରକ୍ଷାକର୍ମୀଙ୍କୁ ଅତି ନର୍ମମ ଭାବେ ହତ୍ୟା କରିଥିଲେ ।\n୨୦୧୦ରେ ଦନ୍ତେୱାଡା ହମଲାରେ ୭୬ଜଣ ସିଆରପିଏଫ ଯବାନ ସହିଦ ଘଟଣା ଏବଂ ୨୦୧୩ ଝିରାମ ଘାଟି ମାଓ ହମଲାରେ ୨୭ଜଣ କଂଗ୍ରେସ ନେତା ପ୍ରାଣ ହରାଇବା ଘଟଣାରେ ପାଇଁ ବ୍ଲୁ ପ୍ରିଣ୍ଟ କରିଥିଲା ହିଡମା । ଏହାପରଠୁ ସେ ପୋଲିସ ରାଡାରକୁ ଆସିଯାଇଥିଲା । ୨୦୧୭ରେ ପୁଣି ବୁରଖାପାଲଠାରେ ସିଆରପିଏଫ୍ ଉପରେ ହମଲାରେ ଥିଲା ହିଡମାର ହାତ, ଯେଉଁଥିରେ ୨୫ ଯବାନ ସହିଦ ହୋଇଥିଲେ । ଏହି ଘଟଣା ପରେ ମାଓ ସଂଗଠନରେ ହିଡମାର ଗୁରୁତ୍ବ ବଢି ଯାଇଥିଲା । ଦଣ୍ଡକାରଣ୍ୟ ଜୋନ୍ରେ ସେ ଲାଲକମାଣ୍ଡର ପାଲଟିଯାଇଥିଲା ।\n୨୦୧୦ ପରଠାରୁ ହିଡମାକୁ ଆଉ କେହି ଦେଖି ନାହାନ୍ତି । ଦନ୍ତେୱାଡା, ବିଜାପୁର ଏବଂ ସୁକମାରେ ଆକ୍ଟିଭ ହିଡମା ସବୁବେଳେ ୫୦ ନକ୍ସଲଙ୍କ ଘେର ଭିତରେ ରହୁଥିବା ଗୁଇନ୍ଦା ସୂତ୍ରରୁ ଜଣାପଡିଛି । ୨୦୧୭ ଜାନୁଆରୀରେ ବିଜାପୁରରେ ପୋଲିସ ଗୁଳିରେ ହିଡମା ପ୍ରାଣ ହରାଇଥିବା ସୂଚନା ଆସିଥିଲା । କିନ୍ତୁ ଏବେ ପୁଣି ଚ୍ୟାଲେଞ୍ଜ ଦେଇଛି।
